ועדת החינוך, התרבות והספורט, כנסת 23, פרוטוקול מספר 82, 2020-10-20 09:00

רם שפע: בוקר טוב לכולם.

רם שפע: היום אנחנו מקיימים דיון מיוחד לציון יום ההוקרה למערך המילואים שמתכנס כל שנה בכנסת.

רם שפע: השנה הוא בהובלתה של חברתי אורנה ברביבאי וחברי מתן כהנא.

רם שפע: כיושב-ראש התאחדות הסטודנטים, ומדי שנה בדיונים האחרונים, יצא לי להוביל כמה מהלכים, יחד עם אבי ונציגים אחרים ויחד עם השר בנט בזמנו.

רם שפע: החוק לשתי נקודות זכות היה במהלך כהונתי וגם התאמות לבנות זוג שהובלנו במל"ג ועוד.

רם שפע: יש עניין ספציפי שתכף אספר עליו ויש בו גם בשורות משמעותיות אבל אני עוצר ונותן לכם, חבריי, לפתוח.

רם שפע: אורנה בבקשה.

אורנה ברביבאי: בוקר טוב.

אורנה ברביבאי: כבר שנתיים לא התקיים בכנסת יום מערך המילואים לכן אנחנו מרגישים זכות לחדש מסורת טובה שאנחנו חושבים שהיא נכונה וחשובה.

אורנה ברביבאי: מערך המילואים הוא נבחרת שהולכת ומצטמצמת.

אורנה ברביבאי: ההבנה שאנשי המילואים כמעט מתנדבים לבצע שירות מתוך תחושת שליחות עמוקה מחייבת הערכה והוקרה של המדינה למשרתים ולמשרתות במילואים.

אורנה ברביבאי: אני רוצה לברך על כל העבודה שנעשתה לקראת היום הזה, גם של צה"ל, של קצין המילואים הראשי ושל נציגיו הבכירים, של אגף כוח אדם ובוודאי של העמותות שמייצגות את מערך המילואים.

אורנה ברביבאי: העובדה שאנחנו נמצאים כאן, בוועדת החינוך, באה מהמקום שבו אנחנו חושבים שיש תחומי עיסוק שנכון לטפל בהם.

אורנה ברביבאי: יש תקנות שמונחות על השולחן בהקשרים של זכויות אנשי המילואים ואני אשמח שנוכל לקדם זאת היום.

אורנה ברביבאי: יש לנו יום ארוך לפנינו, ועדות שונות ומליאה שבה נציין את המערך.

אורנה ברביבאי: אני רוצה מראש להודות לכל מי שלקח חלק.

רם שפע: תודה רבה חברת הכנסת ברביבאי.

רם שפע: בבקשה חבר הכנסת כהנא.

מתן כהנא: אני רוצה להגיד לאורנה שזה לא הדבר היחיד שלא קרה פה שנתיים, גם תקציב אין שנתיים.

אורנה ברביבאי: עכשיו פוליטיקה על הבוקר?

רם שפע: זה לא פוליטי, זה עניין כלכלי.

מתן כהנא: מילתא דבדיחותא.

מתן כהנא: אני רוצה להודות לך רם על הנכונות שלך לעסוק בדברים שקשורים באנשי המילואים, השדרה שאנו נשענים עליה פה במדינה.

מתן כהנא: אין לי הרבה מה להוסיף על מה שאורנה אמרה.

רם שפע: חברת הכנסת פרומן, את רוצה להוסיף משהו?

אורלי פרומן: אני מברכת על קיום היום הזה ומברכת את חבריי, אורנה ברביבאי ומתן כהנא.

אורלי פרומן: מתן, אמרת: השדרה האנושית עליה מתבססת המדינה.

אורלי פרומן: נתחיל מהצבא, כל החיילים והחיילות שלנו ומערך המילואים.

אורלי פרומן: זה ממש לא מובן מאליו, בכל קנה מידה עולמי, שיש אנשים שמילאו את חובתם בשירות הצבאי, יצאו כבר לעולם, עובדים ומדי שנה מקדישים x ימים, לפעמים זה הרבה ימים, לפעמים זה על חשבון לימודים סטודנטיאליים, לפעמים זה על חשבון ימי עבודה.

אורלי פרומן: תמיד זה בא על חשבון המשפחה, למרות שאומרים שזה כיף להם כי קצת הולכים לנוח, אבל זה ממש לא כיף לכל אלה שיוצאים מהשגרה.

אורלי פרומן: גם אלה שרצים בג'בלאות ואלה שעושים עבודות אחרות חשובות בחדרים ממוזגים, זו תמיד עבודה מאוד אחראית, מאוד לחוצה.

אורלי פרומן: זה לא מובן מאליו שכל כך הרבה שנים אנשים משרתים את המדינה, משרתים את החברה בה הם חיים.

אורלי פרומן: יום אחד, לעצור ולהגיד תודה לילדים שלנו, לבעלים שלנו, להורים שלנו.

מתן כהנא: לנשים שלנו.

אורלי פרומן: לנשים שלנו.

אורלי פרומן: כשאני התחתנתי לא רצו לקחת אותי למילואים.

אורלי פרומן: התחננתי אבל זה לא עזר לי.

אורלי פרומן: אמרו לי: את נשואה, את לא יכולה.

אורלי פרומן: אמרתי: אני רוצה.

אורלי פרומן: אבל זה היה החוק אז.

אורנה ברביבאי: זה השתנה מאז.

אורלי פרומן: כן, אני יודעת.

אורלי פרומן: אני כל כך שמחה על היום הזה כי זה רגע לעצור ולומר להם תודה.

אורלי פרומן: כי בתוך כל הכאוס הזה שאנחנו חיים בו תקופה מאוד ארוכה, הכאוס הפוליטי שהוביל למשבר חברתי וכלכלי וכו', זה רגע לעצור ולהגיד תודה.

אורלי פרומן: להאיר זרקור על האנשים היקרים ולומר להם תודה על מה שהם עושים.

אורלי פרומן: אני אומרת שוב, כלפי מעלה, בעיקר להנהגה, בואו לא ניקח את המהלך הזה כמובן מאליו.

אורלי פרומן: מדינה צריכה להשקיע באזרחיה כדי שהרצון להמשיך לתרום חזרה יבוא מרצון כל כך טוב.

אורלי פרומן: אני מודה לכל מי שמייצג פה את מערך המילואים, יישר כוח גדול.

אורלי פרומן: אני מקווה שבמהלך היום הזה, לא רק נודה ונוקיר, אלא הוועדות השונות גם תקדמנה נושאים שאורנה ומתן הציגו, לטובת אנשי המילואים.

רם שפע: תודה רבה לחברת הכנסת פרומן.

רם שפע: בבקשה ארי סינגר, קצין מילואים ראשי.

רם שפע: אנחנו שמחים לארח אתכם בוועדת החינוך.

ארי סינגר: אני שמח להיות פה.

ארי סינגר: אני מצטרף לכל העושים במלאכה, זה יום שלא מובן מאליו בתקופה הזו.

ארי סינגר: אני יודע כמה התאמצתם כדי שהיום הזה יקרה, על כך אנחנו מכירים ומוקירים.

ארי סינגר: זה יותר מסמלי שאנחנו פותחים את היום הזה דווקא בוועדת חינוך.

ארי סינגר: אנחנו עוסקים בהווה בעתידה של המדינה ועתיד משרתי המילואים.

ארי סינגר: הסטודנטים הם בהחלט אוכלוסייה במיקוד.

ארי סינגר: אלו השנים שהם השתחררו מהצבא, הם בונים את ההכשרה שלהם לקראת העתיד כדי שיוכלו בעתיד להתפרנס.

ארי סינגר: הצבא הבין את החשיבות לתת לסטודנט את היכולת ללמוד ולהכשיר את עצמו כמו שצריך.

ארי סינגר: אני רק אזכיר שתי תכניות, אחת היא ממדים ללימודים שבה כל חייל לוחם זכאי להשתתפות בשכר הלימוד האוניברסיטאי שלו.

רם שפע: גם תומכי לחימה אמורים להיכנס.

ארי סינגר: אני מספר בינתיים על מה שקיים היום.

רם שפע: ותשמ"ש גם היום לדעתי.

ארי סינגר: מה?

נמרוד זיגלמן: אוכלוסיות מיוחדות.

ארי סינגר: חיילים לוחמים ואוכלוסיות מיוחדות ובעתיד בעזרת ה' כולם.

ארי סינגר: צריך גם להזכיר את מלגת פר"ח.

ארי סינגר: חייל שמתנדב יכול לקבל 50% תוספת למלגת הפר"ח שלו.

ארי סינגר: אני רוצה לספר סיפור אישי.

ארי סינגר: כשהייתי סטודנט למתמטיקה לפני 30 שנה בינואר 1985, מילואימניקים עשו תעסוקה מבצעית בלבנון.

ארי סינגר: עשינו מילואים בגזרת צור, לחימה לכל דבר ועניין.

ארי סינגר: הייתי חוזר לאוהל במפח"ט בצור ועם פנס הייתי לומד חדב"ה, חשבון דיפרנציאלי ואינטגראלי.

ארי סינגר: תעסוקה של 28 יום ועוד 4 ימי אל"ת כלומר סך הכול 32 יום.

ארי סינגר: ביום רביעי השתחררתי מהמילואים, הייתי סמ"פ.

ארי סינגר: ביום ראשון התחילה תקופת המבחנים.

ארי סינגר: באתי למרצה ואמרתי: תשמע, אולי אני יכול לקבל מועד מיוחד, חזרתי מלבנון.

ארי סינגר: הייתי עם חזה מלא גאווה על התעסוקה בלבנון.

ארי סינגר: הוא ענה: למה?

ארי סינגר: בתקופת המבחנים אתה לא במילואים.

ארי סינגר: העולם השתנה מאז.

ארי סינגר: אנחנו ממש במקום אחר.

ארי סינגר: התקדמנו בהטבות שאנחנו נותנים לסטודנטים, וכפי שציין חבר הכנסת שפע, לבני ולבנות זוגם של המילואימניקים.

ארי סינגר: אנחנו כל הזמן צריכים להתאים את עצמנו לעולם שהולך ומשתנה.

ארי סינגר: כל שנה אני מוציא איגרת של הקמל"ר שמפרט את עיקרי החובות והזכויות לכלל המוסדות האקדמאים והמכללות.

ארי סינגר: מעבר לאיגרת, אנחנו בקשר עם אגודת הסטודנטים.

ארי סינגר: מה שנמצא היום על הפרק הוא בעיקר שאלת הזכויות של תלמידי המכונים הטכנולוגיים.

ארי סינגר: אישור התקנות צריך לבוא מוועדת החינוך.

ארי סינגר: להשוות את מי שלומד בחינוך הטכנולוגי לסטודנטים.

ארי סינגר: הנקודות שזקוקות לחיזוק הן לוודא מיסוד של רכז המילואים שימונה על ידי המוסד להשכלה גבוהה והוא יוכל ליישם את התקנות שקיימות.

ארי סינגר: דבר נוסף שאני מנסה לקדם הוא המעורבות של אגודת הסטודנטים בשמירת הזכויות.

ארי סינגר: בסופו של דבר, נגיע למצב שאני קורא לו קנאת סופרים תרבה חכמה.

ארי סינגר: כלומר, שיהיה מקום אחד שנוכל לראות את כלל הזכויות של כל מוסד ומכללה וגם את המכונים הטכנולוגיים כשנשווה אותם.

ארי סינגר: על מנת שיוכלו לראות את מיטב הדברים ולפי קנאת סופרים תרבה חכמה, כל אחד ירצה לתת יותר וזה יהיה גלוי ושקוף.

ארי סינגר: זה כבר לא שייך לצבא ופחות שייך לכנסת אבל אני חושב שזה הדבר הנכון לעשות.

ארי סינגר: כפי שפתחתי בהתחלה, הסטודנטים הם העתיד שלנו ולכן צריך לתת להם את האפשרות ללמוד בשקט.

ארי סינגר: חשוב שגם נאמן אותם.

ארי סינגר: אלו השנים הטובות מבחינת היכולת שלהם לשמור על הכשירות והרלוונטיות.

ארי סינגר: הם דם צעיר וחדש למערך המילואים ולכן אנחנו צריכים למצוא את האיזון המתאים.

ארי סינגר: שיתאמנו מצד אחד ושיוכלו ללמוד בשקט ולקבל את ההוקרה שמגיעה להם מהצבא, מהחברה ובמוסדות האקדמיים.

אורלי פרומן: אתה יכול לחזור על מה שאמרת לגבי הלימודים הטכנולוגיים.

רם שפע: אני תכף מרחיב על זה.

רם שפע: נעבור לאבי סייג, יושב-ראש העמותה למען משרתי המילואים.

רם שפע: הוא פועל שנים רבות בנושא, אני אומר את זה מהכרות אישית ומהערכה רבה.

רם שפע: בבקשה.

אבי סייג: ראשית, תודה רבה רם שאתה מארח אותנו ותודה לחברי הכנסת, אורנה ומתן, שדחפו ליום המילואים.

אבי סייג: אנחנו עובדים בכנסת כ-25 שנה ברצף, זה הרבה יותר מכל ארגון אחר.

אבי סייג: ב-2007 חוקקנו את חוק הסטודנט במילואים – אני אומר חוקקנו למרות שאני לא חבר כנסת – יחד עם חבר הכנסת אלכס מילר.

אבי סייג: מאחר ואי אפשר להחיל חוקים על האקדמיה, בגלל החופש האקדמאי, קבענו שהמל"ג יקבע את התקנות.

אבי סייג: המל"ג קבע את התקנות, אבל אישר אותן, בלחץ שלנו, רק ב-2011.

אבי סייג: מ-2011 יש לנו את התקנות שמצטרפות לתוך החוק.

אבי סייג: החוק ריק מתוכן בלעדיהן.

אבי סייג: רם, אני מקווה שתיתן לנו עדכון לגבי מה"ט.

רם שפע: בהחלט.

אבי סייג: אנחנו דורשים שסטודנט יהיה סטודנט בכל הרמות, לא משנה איפה הוא.

אבי סייג: זה יכול להיות במכללה כזו או אחרת.

אבי סייג: כל זמן שהמוסד מוכר, שהסטודנט יקבל את ההשוואה.

אבי סייג: זה התעכב קצת עם שר העבודה כץ בזמנו ובנט לחץ עליו.

אבי סייג: אני מקווה שזה ייסגר.

אבי סייג: אנחנו מבקשים להגדיל את תקציב פר"ח לטובת אנשי המילואים שעושים מילואים.

אבי סייג: הגדלנו את התקציב ב-1,000 שקלים בשנת 2013.

אבי סייג: הטעות שלנו הייתה שלא הצמדנו את זה.

אבי סייג: התקציב עלה שוב לפני שנתיים והיום מי שעושה פר"ח והוא לא איש מילואים מקבל בערך 5,000 שקלים ואנשי מילואים קרוב ל- 8,000 שקלים.

אבי סייג: אנחנו רוצים להעמיד את זה על 10,000 שקלים.

אבי סייג: מאוד קשה להיות גם איש מילואים וגם סטודנט וגם לבצע פר"ח במקביל.

אבי סייג: אנחנו מבקשים שתעזרו לנו עם זה.

אבי סייג: אנחנו גם נלחץ בצד שלנו.

אבי סייג: מבחינת דברים נוספים שאפשר לעשות בשביל סטודנטים, השמיים הם הגבול.

אבי סייג: אני בקשר עם המחליף שלך ועם כל המנהלים של הארגון ונעשה זאת.

אבי סייג: כמובן בנות ובני זוג, הנושא שדיברנו עליו של שתי נקודות זכות, שעל זה המה"ט מאוד מתנגד.

אבי סייג: זו אחת הסיבות שהוא התנגד להכניס אליו את חוק הסטודנט במילואים.

אבי סייג: לא נותר לי אלא לברך אתכם.

אבי סייג: לא נשיג הכול בכנסת, אנחנו צריכים לעשות הרבה עבודת רגליים ודיונים עם הסטודנטים, גם עם כל ארגון בכל מכללה.

אבי סייג: אנחנו נמצאים ומרצים ומסבירים.

אבי סייג: קיים פער עצום בין מה שהסטודנט יודע שמגיע לו לבין מה שבאמת מגיע לו.

אבי סייג: דרך אגב, זה פער עצום בכלל עם משרתי המילואים אז כאן נצטרך לראות איך עושים את זה.

אבי סייג: שוב, תודה לכם.

אבי סייג: אורנה אמרה פה שהשירות הוא התנדבות אז אני אומר לכם שהוא התנדבות תרתי משמע.

אבי סייג: רשמתי לי שניים שלושה משפטים שיגדירו את המילואים.

אבי סייג: מילואים הוא עיקר כוחו של צה"ל, בלי המילואים אין לנו זכות קיום.

אבי סייג: המילואים הם העומק האסטרטגי של המדינה ושל צה"ל.

אבי סייג: גזרתי את זה ממקום אחר שקרוב אליי.

אבי סייג: המילואים הם הביטוח של מדינת ישראל.

אבי סייג: אז בואו נתייחס אליהם כך ונבין שאם מישהו בא למילואים, צריך להכיר לו כבוד.

אבי סייג: אתן לכם דוגמא, התקשורת לא הזכירה היום במילה אחת את נושא המילואים.

אבי סייג: למרות שכל התקשורת מודעת לזה ויידענו אותם על כך, היא לא הזכירה מילה אחת.

אבי סייג: המילואים בכלל לא חשובים.

אבי סייג: לוקחים אותנו כמובן מאליו והדבר הזה לא מקובל.

אבי סייג: טוב שהכנסת עושה זאת.

אבי סייג: תודה רבה.

רם שפע: אני סומך על הצוותים של מתן כהנא ואורנה ברביבאי שלא יתנו לתקשורת להתעלם לאורך כל היום.

רם שפע: אני מבין שלא כולכם יודעים ומעודכנים אז אני שמח לבשר שמה שאני מחזיק פה הן התקנות שאתמול ב-23:00 השר שמולי פרסם, אחרי כעשור שכולנו חיכינו להן.

רם שפע: אני יודע שאני אישית וגם מעיין שעכשיו פה איתי ולפני זה הייתה איתי בהתאחדות, התעסקנו בזה בלי סוף ודיברנו על זה עם אבי.

רם שפע: אני אסביר לכול מי שלא מבין.

רם שפע: בחוק זכויות סטודנט היה עד עכשיו התייחסות שקשורה להטבות על מילואים, הקלות וכל ההתאמות הקיימות, רק למי שלומד בהשכלה הגבוהה.

רם שפע: זה לא חל על מי שלומד בהשכלה הטכנולוגית, כ-30,000 סטודנטים.

רם שפע: במשך כמעט עשור, ואחרי הרבה מאוד לחצים על שרי העבודה הקודמים שלא צלחו, אני שמח מאוד שאיציק שמולי הבין את העניין די מהר.

רם שפע: כמו שאני אומר הרבה פעמים, אתם רואים שלדיונים בכנסת יש ערך.

רם שפע: קשה לחשוב שזה מקרי שהצלחנו.

רם שפע: אני מצדי יכולתי לפרסם את זה אתמול בלילה.

רם שפע: אני בטוח שהיו עוד הרבה גורמים שלחצו.

רם שפע: אני מאוד שמח שזה קרה.

רם שפע: התקנות פורסמו ותכף מירב, היועצת המשפטית של הוועדה, תסביר.

רם שפע: אנחנו כבר בהישג ועם בשורה הבוקר.

רם שפע: אני מאוד שמח שהצלחנו.

רם שפע: אבי, הנה עוד דבר טוב שקורה בכנסת.

רם שפע: נכון שאי אפשר להשיג פה את הכול, אבל אל תגלה, קורים פה גם קצת דברים טובים.

אבי סייג: אפשר להשיג הכול זה רק לוקח זמן.

רם שפע: אני חושב שהסטודנטים והסטודנטיות של ההשכלה הטכנולוגית צריכים מאוד לשמוח הבוקר.

רם שפע: לא הייתה שום סיבה לעובדה שבמשך כל כך הרבה שנים הם פשוט לא היו חלק מהדבר הזה בגלל כל מיני תהליכים חקיקתיים שהיו תקועים.

רם שפע: מירב, את רוצה לשפוך קצת אור על זה.

רם שפע: אגב, עובדים על להדפיס לכם את התקנות כדי שיהיה לכולם.

 << דובר >> מירב ישראלי: כן, זה בדרך.

 << דובר >> מירב ישראלי: מה שפורסם אתמול באתר התזכירים של הממשלה, הוא טיוטת תקנות להערות הציבור, רק לגבי מילואים, עדיין לא לגבי ענין ההורות.

 << דובר >> מירב ישראלי: יש עכשיו שלושה שבועות להערות הציבור.

 << דובר >> מירב ישראלי: בגלגול הקודם, לפני כמה כנסות, מה"ט הביא לנו את תקנות המילואים וההורות ביחד.

 << דובר >> מירב ישראלי: בגלל שחוק זכויות הסטודנט דורש לגבי תקנות ההורות את אישור הוועדה ולגבי המילואים הוא לא דורש את אישור הוועדה.

 << דובר >> מירב ישראלי: יש שם אי התאמה בנושא הזה.

 << דובר >> מירב ישראלי: למעשה, כרגע פיצלו את זה.

 << דובר >> מירב ישראלי: הם פרסמו את תקנות המילואים לחוד ואלו תקנות שלא דורשות את אישור הוועדה.

 << דובר >> מירב ישראלי: הן פורסמו לשלושה שבועות להערות הציבור ואחר כך השר יכול לחתום עליהן והן יכנסו לתוקף באופן מידי.

 << דובר >> מירב ישראלי: לגבי ההורות, הן יגיעו לאישור הוועדה בסופו של דבר.

רם שפע: הן תקנות נפרדות שצריך גם לפרסם להערות הציבור.

רם שפע: משהו תוקע את זה?

 << דובר >> מירב ישראלי: אני לא יודעת, אני משערת שיש נציג שלהם בזום ואפשר לשאול אותו.

 << דובר >> מירב ישראלי: שם זה עומד.

 << דובר >> מירב ישראלי: הכללים של המל"ג, של ההשכלה הגבוהה, פורסמו כבר ב-2012.

 << דובר >> מירב ישראלי: קיבלנו את התקנות רק אתמול מאוחר בלילה אז לא הספקנו לעשות השוואה מסודרת ולראות אם הזכויות אכן תואמות.

 << דובר >> מירב ישראלי: השאיפה היא שכל הסטודנטים יזכו ליחס שווה ולזכויות שוות.

 << דובר >> מירב ישראלי: אנחנו כמובן נבדוק את זה.

 << דובר >> מירב ישראלי: גם לוועדה יש שלושה שבועות להתייחס לנושא התקנות.

 << דובר >> מירב ישראלי: תכף תקבלו את הנוסח.

 << דובר >> מירב ישראלי: כמובן שאם יש הערות אפשר להעביר אותן, גם לחברי הכנסת.

רם שפע: אני מניח שגם אנחנו נעשה עבודה מקצועית כדי לבדוק.

רם שפע: אם יש הערות משמעותיות לתקנות שפורסמו היום, תעבירו אותן אלינו כדי שנוכל לעשות בהן שינוי, כל מי שנמצא פה, גם חברי הכנסת וגם נציגי מערך המילואים בצה"ל.

רם שפע: חשוב מאוד שנוודא שהן פורסמו כמו שצריך.

 << דובר >> מירב ישראלי: אפשר לשאול את משרד העבודה מה קורה.

רם שפע: תכף נפנה אליהם.

רם שפע: אני חוזר לנציגי צה"ל, תא"ל אמיר ודמני, בבקשה.

אמיר ודמני: אנחנו קודם כל מברכים על הכינוס ובמיוחד לאור העדכון שנתת עכשיו.

אמיר ודמני: חשוב לי להגיד, שעל פי הנחיית הרמטכ"ל אנחנו מקיימים כבר מספר חודשים עבודה מאוד עמוקה, בהובלה של סגן הרמטכ"ל, שהמטרה שלה היא לחזק באופן משמעותי את מערך המילואים מתוך הבנה, כמו שנאמר קודם, שצה"ל נשען על היכולות שלו, במיוחד במתארים מורכבים ובכלל.

אמיר ודמני: במסגרת העבודה הזו, אנחנו נותנים מיקוד מאוד משמעותי לאוכלוסיית הסטודנטים.

אמיר ודמני: אני מקווה שעד סוף השנה נסיים את העבודה ובמסגרת התכנית הרב שנתית שלנו, אנחנו נביא לידי ביטוי הרבה מאוד מרכיבים שהם יחזקו מאוד את האוכלוסייה הזו.

אמיר ודמני: אנחנו מברכים מאוד על ההחלטה בנושא השוואת הזכויות במה"ט.

אמיר ודמני: תודה.

רם שפע: תודה רבה.

רם שפע: נמצאת אתנו עו"ד ענב חליוה מהלשכה המשפטית בזרוע העבודה.

רם שפע: את רוצה להתייחס לתקנות?

ענב חליוה: כפי שמירב אמרה והסבירה, אתמול בערב התקנות פורסמו להערות הציבור.

ענב חליוה: תחילה, תקנות זכויות הסטודנט בנושא פוריות ותקנות המילואים היו מחוברות.

ענב חליוה: לאור העובדה שתקנות המילואים לא דורשות את אישור הוועדה וההליך יהיה יותר מהיר, הוחלט לפצל את התקנות.

ענב חליוה: עכשיו נמתין שלושה שבועות להערות הציבור.

ענב חליוה: לאחר מכן, השר יוכל לאשר ולחתום עליהן והן יכנסו לתוקף.

ענב חליוה: התקנות נכתבו ומתבססות כמעט באופן זהה על כללי המל"ג.

ענב חליוה: כל ההטבות שקבועות במל"ג ניתנות גם לסטודנטים של המכללות הטכנולוגיות, בשינויים המחויבים.

ענב חליוה: כלומר, אם מתקיימות הטבות במכינות, אז גם במכינות הטכנולוגיות.

ענב חליוה: הטבה נוספת היא לגבי השלמת תנאי הקבלה שנתנו לסטודנטים ולא ראינו אצל המל"ג.

ענב חליוה: כמעט כל ההטבות שכתובות בכללי המל"ג, נמצאות גם אצלנו בטיוטת התקנות, בשינויים המחויבים.

ענב חליוה: כלומר, זה מתאים למבנה המכללות ולמסלול הלימודים.

רם שפע: תודה רבה.

רם שפע: אלה הבהרות חשובות, אנחנו מבינים את הסיטואציה.

רם שפע: אנחנו נבדוק את מה שפורסם ונסייע לכם לפרסם גם את התקנות שעדיין חסרות ונשלים את המלאכה הזו.

ענב חליוה: לגבי תקנות ההורות, יש לנו טיוטה ואנחנו עובדים עליה ונעביר אותה בהקדם.

רם שפע: יש לך צפי מתי זה יתפרסם?

ענב חליוה: כרגע אין לי כל כך צפי, אני אבדוק את זה ואוכל לעדכן את מירב.

רם שפע: אם זה בשבועות הקרובים, אני מאוד שמח על העדכון הזה.

רם שפע: אני יודע שלא אמרת את זה, אבל נראה לי שלשם זה צריך ללכת.

רם שפע: אני גם אשוחח עם השר על זה.

ענב חליוה: אנחנו מכירים בחשיבות ואנחנו באמת עובדים על זה ומשתדלים.

רם שפע: בסדר גמור.

רם שפע: נמצאת אתנו יולי הלל, סגנית יושב-ראש התאחדות הסטודנטים הארצית.

רם שפע: בוקר טוב.

יולי הלל: בוקר טוב.

יולי הלל: תודה על הדיון.

יולי הלל: חשיבות המילואימניקים באמת משמעותיות, אני לא אחזור על הדברים שנאמרו.

יולי הלל: ברור לכולנו שהשירות הצבאי לא צריך לבוא על חשבונם האישי של הסטודנטים.

יולי הלל: כמו שאנחנו רואים, יש לצערנו פערים בין ההשכלה הטכנולוגית בכלל אל מול האקדמית.

יולי הלל: כמו שכבר אמרתם, התקנות לצערנו תקועות הרבה זמן.

יולי הלל: אני ממש שמחה שיש התקדמות.

יולי הלל: זה באמת מרגש אותי באופן אישי כמי שמתעסקת בנושא הזה.

יולי הלל: כל התקופה שלא הייתה ממשלה ולא היו ועדות, בכלל לא היה עם מי לדבר.

יולי הלל: זו בשורה מאוד טובה לסטודנטים ההנדסאים.

יולי הלל: הנושא החשוב לדעתי שצריך להבין הוא שברגע שאין הסדרה, זה תלוי במוסד.

יולי הלל: הפניות והתלונות שאנחנו מקבלים מהסטודנטים עצמם הן לגבי תחושה שהם צריכים לרדוף אחרי המוסד, הם צריכים להתחנן, הם צריכים להילחם.

יולי הלל: לא מזמן קיבלנו פניה מסטודנט בשנקר הנדסאים שיצא למילואים לתקופה ארוכה וכשהוא חזר מהמילואים הוא היה צריך להילחם גם על דחיית הגשות וגם על דחיית מבחנים.

יולי הלל: בסופו של דבר, כשהוא קיבל את הדחייה, לא היה לו שום סיוע בהשלמות או תמיכה מהמוסד שיבוא לקראתו.

יולי הלל: זו תחושה נוראית לסטודנט להיות בסיטואציה כזו.

יולי הלל: לעומת זאת, במוסדות אחרים כמו כנרת, מנהל המכללה יכול באופן אישי לכתוב מכתב עבור סטודנט ולקחת את הנושאים האלה ממש לתשומת ליבו.

יולי הלל: כך שזה בסוף תלוי מאוד במנהלים ואני חושבת שזה לא ראוי ונכון שתהיה הסדרה.

יולי הלל: מעבר לכך, אני רוצה להגיד כמו שנאמר פה, יש פער מאוד גדול בין מה שמגיע לסטודנטים לבין מה שהם יודעים.

יולי הלל: זה נובע גם מכך שברוב המוסדות הטכנולוגיים אין היום עדיין אגודת סטודנטים.

יולי הלל: אנחנו עובדים על זה מאוד קשה אבל זה לוקח המון זמן.

יולי הלל: הזכויות וכל מה שמגיע להם צריך להיות משוקף בצורה הרבה יותר טובה, גם במה"ט וגם על ידי כל מוסד בפני עצמו, כדי שהסטודנטים ידעו מה מגיע להם ומה הם צריכים לדרוש.

יולי הלל: גם כשהתקנות יעברו, ואנחנו רואים את זה גם באקדמיה, תמיד חסרה האכיפה, בפרט כשמדובר במקרים פרטניים.

יולי הלל: יותר מזה, אני רוצה להגיד שאני חושבת שצריך לתמרץ מוסדות שפועלים יותר.

יולי הלל: אנחנו לא מצפים שיעשו רק את המינימום ואת הבסיס בגלל שיש חוק, אלא שבאמת יבואו לקראת הסטודנטים, שיעשו יותר ממה שמצופה מהם.

יולי הלל: התמריצים לא צריכים להיות רק אקדמיים כמו שקורה היום.

יולי הלל: גם מוסדות שמקדמים את הסטודנטים שלהם באופן אישי, שמרימים את המעמד שלהם, ראוי שיתומרצו על כך.

יולי הלל: זו עוד קריאה לנציגי מה"ט שנמצאים פה.

יולי הלל: אני לא רואה מי כאן, אבל אני חושבת שזה משהו שראוי להוסיף אותו.

רם שפע: יש פה נציגים.

יולי הלל: תודה על הדיון, וכיף על ההתקדמות.

רם שפע: תודה רבה יולי, אני יודע כמה נושא הסטודנטים בהשכלה הטכנולוגית חשוב לך אז אני בטוח שאת שמחה מזה גם ברמה האישית.

רם שפע: נמצא אתנו עידו חגאי, מנהל המכללה להשכלה טכנולוגית בכנרת.

רם שפע: בבקשה.

עידו חגאי: סיימתי מילואים לפני שנתיים בגיל 55, אני בוגר קורס מח"טים לכן אני מכיר את כל מה שנאמר פה ומכיר את הצרכים של הסטודנטים.

עידו חגאי: ברגע שהתקנות יפורסמו ומנהל מה"ט יפרסם את הדברים, פורום המכללות יבצע זאת.

עידו חגאי: אין לנו שום אינטרס לפגוע בסטודנטים.

עידו חגאי: אני רוצה לפנות לקצין המילואים הראשי, הדבר המהותי, במיוחד למשרתי מילואים קרביים שלומדים לימודים טכנולוגיים בפרק זמן של בין שנתיים לשלוש, הוא שהמפקדים בצבא יהיו גמישים כלפי הסטודנטים בהשכלה הטכנולוגית ויאפשרו להם לצאת למבחנים ויחלקו להם את התקופות, בטח בתעסוקות, לחצי חצי.

עידו חגאי: אני אומר את זה כאחד שהיה מ"פ ומג"ד, ומפקד של הרבה חיילים קרביים.

עידו חגאי: נושא התקנות חשוב, אבל לא פחות חשוב שתהיה התחשבות של המפקדים ושישחררו את החיילים ויבואו לקראתם בתקופת הלימודים.

עידו חגאי: הנושא הזה הוא קריטי והשיח הוא לא חד צדדי אלא דו צדדי.

עידו חגאי: הרבה פעמים המפקדים לא קשובים לצרכים של הסטודנטים בהשכלה הטכנולוגית.

עידו חגאי: חשוב להבהיר את זה.

עידו חגאי: סטודנט שמפספס תקופה או נדחה לו מבחן, זה עלול לפגוע בו לאורך זמן ולעכב אותו בשנה בלימודים.

עידו חגאי: לכן אני מברך על הנושא אבל השיח בחברה הוא הדדי.

עידו חגאי: צריך להביא לידי מודעות אצל המפקדים שהחייל שהוא סטודנט הנדסאי, זה כמו סטודנט להנדסה, ושהפגיעה היא מאוד קריטית בתקופת לימודים וצריך להתחשב.

עידו חגאי: אני לא אומר שלא יעשו בכלל, אבל הנושא מצריך התחשבות ומענה.

עידו חגאי: תודה.

רם שפע: אנחנו מיד נפנה לשרית שטיינר ממה"ט שגם נמצאת אתנו פה.

רם שפע: אני רוצה לשאול שאלה, אני לא יודע אם אתם יודעים את המספר המדויק, אני מקווה שכן.

רם שפע: כמה ממשרתי מערך המילואים הם סטודנטים, בין אם במסגרת טכנולוגית או אקדמית?

אמיר ודמני: עכשיו בדיוק נפתחת שנת לימודים אז המספרים, מן הסתם, לא מדויקים אבל הסדר גודל הקבוע הוא פחות או יותר 5,000.

אמיר ודמני: אני מאמין שכך יהיה גם השנה.

רם שפע: 5,000 מה?

אורנה ברביבאי: 5,000 מכמה סטודנטים?

רם שפע: 5,000 סטודנטים שמשרתים במילואים אבל כמה זה מסך המערך?

אמיר ודמני: היקף משרתי המילואים הפעילים הוא כ-100,000.

רם שפע: הבנתי.

אורנה ברביבאי: אתה יודע את הנתון אחד לאחד?

אמיר ודמני: זה מה שאני אומר, שאני לא יודע אותו.

רם שפע: שכבת הגיל של הסטודנטים הוא בממוצע 24, חלק קצת לפני, קצת אחרי.

רם שפע: יש עוד פלח אוכלוסייה די גדול של משרתי מילואים משמעותיים.

רם שפע: אני יוצא מנקודת הנחה, אולי אני טועה, שאת רוב ימי המילואים עושים בשנים הראשונות, אני יודע את זה גם על עצמי, כשאתה כשיר וצה"ל יכול להשתמש בך בצורה מיטבית.

רם שפע: יש אלפים שהם לא סטודנטים.

רם שפע: השאלה היא איך גם עבורם אנחנו יכולים לעשות התאמות והקלות.

רם שפע: האם זה נדרש, האם יש צורך כזה.

רם שפע: על אף שהגעתי מייצוג סטודנטים, נראה לי חשוב לראות גם מה קורה עם מי שלא סטודנט.

אמיר ודמני: חשוב לי להתייחס למה שנאמר פה על ידי יושב-ראש מכללת כנרת.

אמיר ודמני: ברור שתמיד יש מקרים מסוימים שבהם אפשר להתחשב יותר, אבל אני חושב שככלל, יש התחשבות מאוד משמעותית של מפקדים וטיפול מאוד משמעותי.

אמיר ודמני: אני גם יודע שבפרקטיקה, הרבה מאוד סטודנטים בתקופת הלימודים שלהם נותנים את אורך הנשימה כדי לסיים את הלימודים ובדרך כלל מבצעים הרבה יותר תקופות אינטנסיביות אחרי הלימודים.

אמיר ודמני: כך שסך הכול, אני חושב שקיימת התחשבות.

אמיר ודמני: מבחינת ההיקף, אנחנו לא יודעים להגיד מספר מדויק, אבל זה פחות או יותר ההערכה ביחס לשנים קודמות.

ארי סינגר: רק להוסיף נקודה נוספת, סדר הגודל כפי שצוין הוא 5,000 סטודנטים, אבל אף פעם לא נדע את המספר המדויק והסיבה היא סיבה טובה.

ארי סינגר: לכל חייל יש את האפשרות לציין שהוא סטודנט, הוא מביא את המסמכים ונרשם בתיק האישי שהוא סטודנט.

ארי סינגר: אבל יש לא מעט סטודנטים שמקבלים את כל הזכויות בסידור עם המפקד.

ארי סינגר: לא מעט סטודנטים מקבלים את זה ממילא, הם לא צריכים להירשם.

ארי סינגר: ההתחשבות קיימת בפנים.

ארי סינגר: נקודה נוספת, אחד הדברים המיוחדים במערך המילואים, כמי שהיה ממ"מ עד מח"ט, סגן מפקד אוגדה של מילואים, הוא שאנחנו מסתכלים על החייל שמגיע אלינו כהשקעה ל-20 שנה.

ארי סינגר: אנחנו רצים למרחקים ארוכים.

ארי סינגר: אנחנו מבינים שככל שאזרח מסודר יותר, הוא יהיה גם חייל מילואים יותר טוב והפוך.

ארי סינגר: לכן אנחנו בהחלט יודעים להתחשב, במיוחד בתעסוקות.

ארי סינגר: אגב, על פי חוק, עושים תעסוקות מקסימום פעם בשלוש שנים.

ארי סינגר: המגמה היא לעשות יותר אימונים אבל קצרים יותר.

ארי סינגר: בתעסוקות כמעט תמיד אפשר לבוא לקראת החייל, הסטודנט.

ארי סינגר: אימונים זה לתקופות קצרות.

רם שפע: בסדר גמור, תודה.

רם שפע: אבי, התייחסות שלך.

אבי סייג: לגבי ההתייחסות של התאחדות הסטודנטים, אני רוצה להוסיף משהו שהוא מאוד חשוב.

אבי סייג: לא צריך לטפל רק בצד האקדמי.

אבי סייג: אנחנו טיפלנו למשל בהכרה בניסיון הפיקודי כניסיון ניהולי.

אבי סייג: דהיינו, סטודנט שהיה מ"פ, יש לו כבר ברקורד ניהול של 80 חיילים.

אבי סייג: את הדבר הזה הוא לא ישיג גם אם הוא יהיה 10 שנים באזרחות.

אבי סייג: יש כאן עוד מעטפת שלמה של דברים.

רם שפע: איפה זה עומד?

אבי סייג: בנציבות שירות המדינה זה קיים כבר, הנציב אישר את זה ויש כבר את הנהלים בצבא לתת אישורים.

אבי סייג: ינקי, נציב החברות הממשלתיות, אמור לאשר את זה.

אבי סייג: הכוונה שזה יהיה גם במשרד החינוך וברשויות המקומיות.

אבי סייג: זה יתרון לסטודנט.

רם שפע: גם המועצה להשכלה גבוהה צריכה להתייחס להכרה הזו, תוך כדי.

רם שפע: אם אני מבין אותך נכון, אם אני לדוגמא עושה הכשרה להיות מורה, ותק קשור גם לאלמנטים האלה.

רם שפע: אולי זה ספציפית לא מתאים, אבל כרעיון, חלק מההכשרות יכולות להיות רלוונטיות לניסיון כזה.

רם שפע: זו נקודה שעולה לי.

אבי סייג: הנושא שאנחנו פתרנו הוא נושא הניסיון.

אבי סייג: אתה לא מסוגל להשתתף במכרז כי אין לך ניסיון של 10 אנשים.

אבי סייג: פה דילגנו על זה.

אבי סייג: לגבי נושא הוותק, קשה להגיד שנבקש קיצור של ותק כי לוותק יש משמעות אחרת.

רם שפע: בסדר, שמתי את זה כצוהר לחשוב על זה.

רם שפע: אני מקבל שאלו סוגיות שונות.

רם שפע: שרית שטיינר, בבקשה, ההתייחסות שלך כנציגת מה"ט.

שרית שטיינר: בוקר טוב, אני רוצה להתייחס לדברים שאמר עידו בנוגע לחוזר מנהל מה"ט.

שרית שטיינר: ההתאמות לסטודנטים משרתי מילואים נמצאות בחוזר מנהל מה"ט כבר מ-2013.

שרית שטיינר: נכון שזה תואם את מה שהיה במל"ג ב-2013 והמל"ג התקדמו אז עכשיו היום ב-2020, התאמנו את עצמנו למל"ג 2020.

שרית שטיינר: סטודנטים של מה"ט קיבלו את ההתאמות כבר מ-2013, בהתאם לחוזר מנהל מה"ט.

שרית שטיינר: גם לגבי הנשים, סביב הנושא של פוריות, הריון, חופשת לידה וכו', זה קיים בחוזר מנהל מה"ט.

שרית שטיינר: אנחנו כמובן נתאים את זה ונעביר את זה כנדרש בתקנות.

שרית שטיינר: גם היום הסטודנטים שלנו מקבלים את כל ההתאמות.

שרית שטיינר: יכול להיות שלא עם הדיוק הסופי כמו שזה היה במל"ג נכון ל-2020, אבל סטודנטים שלנו לא היו קירחים שלא קיבלו שום דבר עד היום.

שרית שטיינר: חשוב שזה יצוין.

אבי סייג: הם לא קיבלו שתי נקודות זכות.

רם שפע: הם מקבלים שתי נקודות זכות?

שרית שטיינר: לא מקבלים נקודות זכות כי במה"ט אין את נושא נקודות זכות.

שרית שטיינר: מה"ט לא עובד בכלל עם נקודות זכות.

שרית שטיינר: בניגוד לאקדמיה שהלימודים מתקיימים לפי נקודות זכות, השיטה במה"ט היא אחרת, אין נקודות זכות בכלל.

שרית שטיינר: גם מי שלומד אלקטרוניקה ספרתית, זה לא מוגדר נקודת זכות.

שרית שטיינר: זו שיטה אחרת של הלימודים, אולי עידו יוכל להרחיב על זה יותר.

שרית שטיינר: אצלנו לא עובדים עם נקודות זכות.

רם שפע: זה נכון, אם כי עדיין יכולות להיות התאמות אחרות.

רם שפע: צריך לחשוב עליהן, יכול להיות שגם חלק מהדברים מופיעים בתקנות.

שרית שטיינר: ההתאמות שיכולנו לחשוב עליהן ושהן רלוונטיות הכנסנו לתקנות.

שרית שטיינר: אם יש הצעות נוספות, כמובן אחרי הערות הציבור, אנחנו נתייחס.

רם שפע: בדיוק, גם אנחנו.

שרית שטיינר: חשוב רק להדגיש, אין במה"ט נקודות זכות, גם למקצוע אקדמי.

שרית שטיינר: זה לא מוגדר אצלנו נקודות זכות.

רם שפע: את צודקת אבל אני אגיד עוד פעם שזה נכון אבל נקודות זכות הן בסך הכול האמצעי.

רם שפע: הרעיון המשמעותי הוא לנסות לייצר סיטואציה שבה יש ערך רב יותר למי שמשרת במילואים ויש חלק אינטגראלי מזה בלימודים שלו, בין אם זה הנדסאים או אקדמיים.

רם שפע: אני רק אומר שזה לא פותר מהרעיון של כולנו לייצר התאמות והקלות למי שמשרת או משרתת במילואים.

שרית שטיינר: כל הערה שתתקבל בנוסח שפרסמנו אנחנו נתייחס ונשקול.

רם שפע: שרית, תודה רבה.

רם שפע: אנחנו לקראת סיום, אם מישהו רוצה להתייחס לפני שאני אסכם.

רם שפע: אורנה את רוצה?

אורנה ברביבאי: להגיד תודה רבה ולהמשיך מכאן.

רם שפע: אני רק אגיד באמת תודה רבה.

רם שפע: אני אגיד עוד משפט אחד עם קצת יותר רוחב, לפחות בעיניי.

רם שפע: היו לי שיחות עם הצבא בזמנו לפני שנתיים שלוש על תכנית ממדים ללימודים.

רם שפע: היינו דיי מעורבים באירוע הזה, גם באתגרי המימון של זה.

רם שפע: היו לי על כך שיחות ארוכות מאוד.

רם שפע: אגב, לא ציינתי את מיכאל ביטון, שר במשרד הביטחון, שעושה הרבה מאוד עבודה כדי לשפר את ההתייחסות למערך המילואים ובכלל לנושאים האזרחיים שקשורים לצה"ל.

רם שפע: אני חושב שאמרנו פה הרבה פעמים שזה לא מובן מאליו שמשרתים במילואים אבל אני רוצה להזכיר באותו הקשר שבסוף יש חוקים במדינה.

רם שפע: אני חושב שיש מתח שצריך להיזהר ממנו.

רם שפע: ככל שנעריך יותר ונתייחס למילואים כאל משהו מדהים והתנדבותי, אנחנו במובן מסוים קצת משפיעים על האתוס שמילואים זה דבר שכולם פה פשוט צריכים לעשות והלוואי שכך שזה יישאר.

רם שפע: אני מבין שזה לא המצב, אבל חשוב לי להגיד שלאתוס – כמובן של שירות סדיר ואחר כך מילואים – יש המון ערך.

רם שפע: אני אומר את זה כמי שעשה מילואים עד שאמרו לי ולחבריי שהיחידה לא מגייסת אותנו יותר למילואים.

רם שפע: יש מתח אדיר וככל שניתן לאנשים תחושה שהם עושים למישהו טובה, אנחנו עלולים לפגוע במערך הזה.

רם שפע: אני בסך הכול מציג את התפיסה שלי.

רם שפע: בהקשר הזה, הטבות והקלות שאתה יודע עליהן לפני הגיוס שלך לסדיר, יש בהן יתרון ענק אבל יש גם משום דרדור של האתוס.

רם שפע: היו לי בעבר הרבה שיחות על זה עם צה"ל.

רם שפע: היה לי חשוב להגיד את זה.

רם שפע: אני יודע שאמרתי את זה בצורה מאוד עדינה, בעיניי זה משהו שתמיד צריך לשים אותו ככוכבית ולחשוב עליו.

אורנה ברביבאי: בוא נדבר על האתוס של כמה מבצעי שירות יש.

רם שפע: בממדים ללימודים זה מאוד משמעותי כי אחד הרציונליים שעמד מאחורי זה בזמנו אצל איזנקוט היה שאנשים ידעו לפני שהם מתגייסים לשירות סדיר שכשהם יהיו אקדמאים יהיו להם הקלות.

רם שפע: יש בזה הרבה ערך אבל אני חושב שיש בזה גם משום פגיעה ולכן ציינתי את זה.

אורלי פרומן: יש פה יחסי גומלין של האזרח והמדינה ואני אמשיך לומר שזה לא מובן מאליו, למרות שזה תחת חוק ותחת מחויבות אישית של כל אחד מאתנו לשרת את המדינה שלנו.

רם שפע: אני אתך בזה אבל אני רוצה שיהיה להם ברור שהם עושים מילואים כל עוד קוראים להם.

אורלי פרומן: למדינה יש חובות כלפי אזרחיה ובקטעים של המילואים היא חייבת להקל על האזרחים, כל אחד איפה שהוא נמצא במהלך חייו.

אורלי פרומן: זה לא סותר.

אורלי פרומן: הבעיה היא, כמו שאורנה אמרה, שרוב אלה שמשרתים במילואים הם אלה שכבר לקחו מלכתחילה את המשימה הזו על עצמם ושירתו בשירות סדיר.

רם שפע: חד משמעית, אני כמובן מסכים אתך, כמו כמעט תמיד.

רם שפע: אי אפשר לחשוד בי כמי שלא עשה הרבה מאוד מאמצים בשנים האחרונות לקדם את זכויות המילואים.

רם שפע: אני רק אומר שתמיד צריך לשים באחורי הראש שהמטרה העיקרית היא שכמה שיותר אנשים יתגייסו לצה"ל ושאחרי זה ימשיכו למילואים.

רם שפע: זה מה שצריך להנחות אותנו ונעשה את זה בדרך הכי טובה עם עוד הקלות ועוד התאמות.

רם שפע: תודה רבה לנציגי צה"ל, תודה אורנה ומתן, תודה לחברי הכנסת.

רם שפע: ממשיכים קדימה.